b"\n_START_ARTICLE_\nParellada\n_START_PARAGRAPH_\nLa parellada \xc3\xa9s una varietat de cep blanca molt productiva que produeix gran quantitat de ra\xc3\xafm de gra gros. El gotim \xc3\xa9s gran i compacte. El gra \xc3\xa9s mitj\xc3\xa0, de color daurat verd\xc3\xb3s i pell dura. La planta \xc3\xa9s de maduraci\xc3\xb3 tardana per\xc3\xb2 sensible a les malures i la sequera._NEWLINE_\xc3\x89s una varietat tradicional que t\xc3\xa9 els principals cultius al Pened\xc3\xa8s, Conca de Barber\xc3\xa0 i Camp de Tarragona. Hist\xc3\xb2ricament tamb\xc3\xa9 havia estat conreada a l'Arag\xc3\xb3, Pollen\xc3\xa7a, Oriola i Val\xc3\xa8ncia._NEWLINE_La parellada \xc3\xa9s, juntament amb el macabeu i el xarel\xc2\xb7lo, una de les tres varietats cl\xc3\xa0ssiques emprades per a l'elaboraci\xc3\xb3 del cava. \xc3\x89s, sens dubte, la m\xc3\xa9s fina i fr\xc3\xa0gil de les tres i  aporta al cava aromes delicades i florals. Tamb\xc3\xa9 \xc3\xa9s la varietat preferent per elaborar brandi a Catalunya. D\xc3\xb3na un vi fresc, discret i amb poc cos, per\xc3\xb2 for\xc3\xa7a elegant quan l'elaboraci\xc3\xb3 \xc3\xa9s la correcta. T\xc3\xa9 poc color i aromes c\xc3\xadtriques i de fruita blanca. Nom\xc3\xa9s les maduracions perfectes li atorguen certa longevitat._NEWLINE_\xc3\x89s la varietat principal, a m\xc3\xa9s de la DO Cava, pels vins blancs de DO Catalunya, DO Conca de Barber\xc3\xa0, DO Costers del Segre, DO Pened\xc3\xa8s i DO Tarragona._NEWLINE_S\xc3\xb3n sinon\xc3\xadmies: montona, mont\xc3\xb2nec, mont\xc3\xb2nega, martorell i martorella. El seu nom provindria del fet que \xc3\xa9s un ra\xc3\xafm que t\xc3\xa9 els penjolls bessons. Ja en el llat\xc3\xad cl\xc3\xa0ssic, Plini el Vell mencionava de ra\xc3\xafms gemellarum (bessons) per a la mateixa ra\xc3\xb3."